ས་དབང་བདེ་དགའ་བཟང་བོ་ཞིང་དུ་གཤེགས་པའི་སྐབས་སུ།ལྷ་སྲས་ཚེ་དབང་རྡོ་རྗེ་རིག་འཛིན་སྐུ་ན་ཕྲ་བས།བཙུན་མོ་སྒ་རྗེ་ཚེ་དབང་ལྷ་མོ་ཉིད་ཀྱིས་རྒྱལ་སྲིད་བསྐྱངས་ནས།རྙིང་མ་རྒྱུད་འབུམ་པོད་ཉེར་དྲུག་དང་།ཀུན་མཁྱེན་རིག་འཛིན་འཇིགས་གླིང་བཀའ་འབུམ་པོད་དགུ།ངོར་ཆེན་ཀུན་དགའ་བཟང་བོ་དང་དཀོན་མཆོག་ལྷུན་གྲུབ་གཉིས་ཀྱི་བཀའ་འབུམ་སོགས་པུསྟི་ལྔ་བཅུ་ཉེ་བ་པར་དུ་བརྐོས།རྫོགས་ཆེན་སྙིང་ཐིག་ཡ་བཞི་མཐིང་ཤོག་ལ་གསེར་གྱིས་བྲིས།གཡུ་འབྲུག་ལྷ་ཁང་དང་།དེའི་ནང་བཞུགས་གསེར་ཟངས་ལས་གྲུབ་པའི་སློབ་དཔོན་པདྨ་གཙོ་འཁོར་གསུམ་གྱི་སྐུ་ལེགས་པར་བཞེངས།རྫ་སྟོད་ལུང་དགོན་སོགས་ཀྱི་རྟེན་དང་བརྟེན་པ་བཅས་གསར་བཞེངས་མཛད།དེའི་སྲས་ཚེ་དབང་རྡོ་རྗེ་རིག་འཛིན་གྱིས་སྙན་རྒྱུད་སྐོར་དང་།གདུབ་རབས་རིམ་བྱོན་གྱི་རྣམ་ཐར་སོགས་བསྟན་བཅོས་མང་དུ་མཛད་པ་སོགས་རྣམ་དཀར་གྱི་འཕྲིན་ལས་སྤེལ།